Ferjekort

Ferjekortet er et rabattkort som kan brukes på tvers av ferjeselskap, og i alle samband som er omfattet av ordningen. Kortet kan kjøpes på ferja, og påfylling må gjøres hos ferjeselskapet kortet ble kjøpt hos. Ferjekortet ble introdusert i Møre og Romsdal i oktober 2009, som testfylke for det nye kortsystemet. Dette etter at arbeidet med et felles nasjonalt rabattkort hadde pågått i årevis. 
AutoPASS innføres på ferjer fra 1. januar 2019. Dagens ferjekort vil kunne benyttes i en overgangsperiode på 6 måneder fra oppstartsdato for AutoPASS for ferje. 1. januar 2019 er det oppstart av nytt nasjonalt billetteringskonsept for ferje, kalt "AutoPASS for ferje". Konseptet skal erstatte den gamle ordningen med verdikort og storbrukerkort og vil gjelde på de samme ferjesambandene som i dagens ordning i tillegg til ferjesambandet Flakk - Rørvik. Det blir etablert en myk overgangsordning som gir mulighet til å betale med gamle verdikort og storbrukerkort en stund inn i 2019.
Verdikort kunne fylles på t.o.m. 31. mars 2019 og brukes frem til 30. juni 2019, men på brikkesamband kunne gamle ferjekort kun brukes t.o.m. 31. januar 2019. Storbrukerkort kunne brukes frem til 31. mars 2019. Etter dette må man betale for ferjeoverfarten enten med AutoPASS-brikke eller AutoPASS-ferjekort.
Overgangen til Autopass har vært preget av uklar informasjon som har medført problemer i oppstarten. Reisende som setter igjen bilen vil i noen tilfeller få høyere utgifter med reisen enn om de hadde hatt bilen med seg slik rabattsystemet er lagt opp.

Verdikort

Kjøretøy er delt inn i tre kategorier, kjøretøy inntil 8 meter, kjøretøy mellom 8 og 17 meter, og kjøretøy over 17 meter. Alle kategoriene gis 50% rabatt ved forskuddsbetaling, på henholdsvis 3.300 kr, 13.200 kr og 25.000 kr.
Det finnes også verdikort for person som gir 17% rabatt ved forskudd på minst 330 kr.

AutoPASS for ferje

Den 1. januar 2019 innfører Statens vegvesen AutoPASS-regulativ som betalingsmiddel på de aller fleste ferjene i Norge, med unntak av Moss-Horten (eget regulativ), noen ferjer i Trøndelag og ferjer i Troms og Finnmark. Trafikanter kan da skaffe seg en rabattavtale, og man kan betale med AutoPASS-ferjekort eller AutoPASS-brikker på de ferjesambandene som har innført det.Avtaletegning for AutoPASS for ferje skulle åpne 15. april 2018,men ble utsatt på ubestemt tid. Oppstart av kunderegistrering ble så satt til begynnelsen av desember 2018. Oppstart for AutoPASS for ferje ble så satt til 1. januar 2019. 
Med gyldig AutoPASS-brikke uten rabattavtale gis det 10% rabatt på ferjer. Det er også mulig å inngå rabattavtale, og privatkunder kan oppnå 50% rabatt i alle samband. For å oppnå rabatter kreves det forhåndsinnbetaling til AutoPASS-ferjekonto - privat.
Ved behov får kan man få tilsendt et AutoPASS-ferjekort til bruk på de sambandene som er omfattet av den nasjonale ferjekortordningen, hvor AutoPASS-brikkebetaling ikke er innført. Gammelt ferjekort kan benyttes i en overgangsperiode på 6 måneder fra oppstartsdato for AutoPASS for ferje men man ikke kan fylle på gammelt ferjekort etter oppstart av AutoPASS for ferje. Storbrukerkort vil ikke lenger være gjeldende etter oppstart av AutoPASS for ferje.

Samband

På følgende samband vil det bli innført betaling med AutoPASS-ferjekonto